ΕΝΕΡΓΕΙΑΚΟΙ ΔΙΑΛΟΓΟΙ
Ομιλία ΔΣ ΑΔΜΗΕ κ. Ιωάννη Μπλάνα
Κύριε Υπουργέ,
Αγαπητές Κύριες,

Αγαπητοί Κύριοι,

Με μεγάλη χαρά αποδέχθηκα την τιμητική πρόσκληση να συμμετάσχω ως εισηγητής στη δεύτερη εκδήλωση των «Ενεργειακών Διαλόγων» που  οργανώνει το energypress.gr και το Ελληνικό Ινστιτούτο Ενεργειακής Ρύθμισης, σχετικά με τα θέματα της ελληνικής αγοράς ηλεκτρισμού. Δυστυχώς, έκτακτες υπηρεσιακές ανάγκες, με υποχρεώνουν να απουσιάσω, πράγμα για το οποίο θα ήθελα να σας  εκφράσω τη λύπη μου.

Ακολούθως θα αναφερθώ στα ερωτήματα που ετέθησαν από τους διοργανωτές της εκδήλωσης και άπτονται των αρμοδιοτήτων του ΑΔΜΗΕ.
1. Μηχανισμός Διασφάλισης Επάρκειας Ισχύος.
α. Μόνιμος Μηχανισμός Διασφάλισης Επάρκειας Ισχύος
Ο μόνιμος Μηχανισμός Διασφάλισης Επαρκούς Ισχύος (ΜΔΕΙ) όπως αυτός θα διαμορφωθεί θα πρέπει:

· Να εξασφαλίζει την μακροχρόνια επάρκεια ισχύος και την ασφάλεια εφοδιασμού της χώρας.
· Να παρέχει κίνητρα για την κατασκευή νέων μονάδων παραγωγής συγκεκριμένης τεχνολογίας ανάλογα με τις ανάγκες του Συστήματος.
·  Να μην επιτρέπει την αποκόμιση απροσδόκητα υψηλών κερδών (windfall profits) από τους παραγωγούς.
· Να είναι σύμφωνος με τις κατευθυντήριες γραμμές της Ευρωπαϊκής Επιτροπής για τις κρατικές ενισχύσεις.

Ο νέος Μηχανισμός Διασφάλισης Επαρκούς Ισχύος θα πρέπει να αποτελέσει μέρος ενός συνολικού ανασχεδιασμού της ελληνικής αγοράς ηλεκτρικής ενέργειας βάσει του Μοντέλου Στόχου (Target Model). Ο νέος μηχανισμός πρέπει να έχει τη μορφή αγοράς και να μην στηρίζεται σε ρυθμιζόμενες πληρωμές ισχύος, όπως στο παρελθόν, ώστε να αποφευχθούν τυχόν στρεβλώσεις στην αγορά. Για το σκοπό αυτό οι ανάγκες του Συστήματος σε διαθέσιμη ισχύ, που θα καθορίζονται από τη Μελέτη Επάρκειας Ισχύος του Διαχειριστή του Συστήματος, σύμφωνα με τα πρότυπα που έχουν τεθεί από τον ENTSO-E, θα ικανοποιούνται μέσω δημοπρασιών ισχύος στις οποίες θα συμμετέχουν οι κατανεμόμενες μονάδες παραγωγής αλλά και το φορτίο και σε επόμενο στάδιο οι διασυνδέσεις, όπως προβλέπεται από τις κατευθυντήριες γραμμές της Ευρωπαϊκής Επιτροπής.
Για τον σχεδιασμό του νέου μηχανισμού υπάρχει ήδη στενή συνεργασία μεταξύ των αρμόδιων φορέων (ΡΑΕ και ΑΔΜΗΕ) ενώ έχει δημιουργηθεί ομάδα εργασίας η οποία προετοιμάζει προσχέδιο του μηχανισμού. Έχουν εξεταστεί οι πιθανές μορφές που μπορεί να πάρει ο μηχανισμός (Reliability options, capacity obligation κλπ) όπως αυτές έχουν παρουσιαστεί στις σχετικές διαβουλεύσεις της ΡΑΕ, και εξετάζεται το ενδεχόμενο υιοθέτησης μηχανισμού παρόμοιου με αυτόν που έχει προταθεί στην ΕΕ από την Ιταλία (Reliability options). Η υιοθέτηση ενός μηχανισμού του τύπου Reliability options έχει επίσης το πλεονέκτημα ότι προστατεύει τους καταναλωτές από απότομες αυξήσεις των τιμών χονδρικής, κάτι που θα είναι αναγκαίο μετά την υλοποίηση του Μοντέλου Στόχου στο οποίο πιθανόν θα προβλέπεται η κατάργηση (ή η μεγάλη αύξηση  του ισχύοντος) ανώτατου ορίου τιμών (price cap). Στις δημοπρασίες του μόνιμου ΜΔΕΙ θα έχουν δικαίωμα συμμετοχής τόσον οι υφιστάμενες μονάδες όσον και νέες μονάδες βάσει των αναγκών σε ισχύ που θα προκύπτουν από τη μελέτη Επάρκειας Ισχύος του Διαχειριστή.
Η ανάκτηση του κόστους που θα προκύψει ως αποτέλεσμα των δημοπρασιών προβλέπεται να γίνεται με τρόπο παρόμοιο με τον υφιστάμενο, δηλαδή υπολογίζοντας την υποχρέωση του κάθε καταναλωτή βάση της συμπεριφοράς σε ορισμένες κρίσιμες ώρες. Υπάρχει η σκέψη οι ώρες αυτές να καθορίζονται εκ των προτέρων ώστε να δίνεται η δυνατότητα στο φορτίο να συμμετέχει ενεργά στον μηχανισμό.
β. Μηχανισμός Αποζημίωσης Ευελιξίας (ΜΑΕ);

Η ευελιξία είναι ένας όρος ο οποίος συζητείται πολύ στην Ευρώπη τελευταία κυρίως λόγω των δυσκολιών στην εξισορρόπηση ενέργειας εξαιτίας της μεγάλης διείσδυσης μονάδων ΑΠΕ. Είναι ενδεικτικό ότι για πρώτη φορά γίνεται αναφορά από τον ENTSO-E για πιθανή έλλειψη ευέλικτης παραγωγής σε πανευρωπαϊκό επίπεδο στο Scenario Outlook & Adequacy Forecast (SO&AF) για το έτος 2015, με βάση μια εκτίμηση του υπολειπόμενου φορτίου (residual load). Το υπολειπόμενο φορτίο ορίζεται ως το πραγματικό φορτίο μείον την παραγωγή από ΑΠΕ μείον την υποχρεωτική παραγωγή (must-run generation).
Στην Ευρώπη αυτή τη στιγμή δεν υπάρχουν μηχανισμοί που να αποζημιώνουν την ευελιξία. Ο όρος ευελιξία αλλά και οι δείκτες μέτρησης της ευελιξίας δεν έχουν ακόμα καθοριστεί από τον ENTSO-E. Υπάρχουν κάποιες μελέτες οι οποίες αναφέρουν τον όρο ευελιξία όπως για παράδειγμα στο Policy Paper Market Design for Demand Side Response που εκδόθηκε από τον ENTSO-E το Νοέμβριο του 2015. 
Στις 16/6/2014 ο ENTSO-E απάντησε σε κείμενο του ACER “ European Energy Regulation – A Bridge to 2025“. Στο παραπάνω κείμενο ο ENTSO-E προτείνει ως μέτρα για την αντιμετώπιση της διαφαινόμενης έλλειψης ευελιξίας κυρίως την ενσωμάτωση των ΑΠΕ στην αγορά, την ενσωμάτωση της απόκρισης του φορτίου στην αγορά, και την δημιουργία αγορών εξισορρόπησης ενέργειας οι οποίες να αντανακλούν το πραγματικό κόστος. Η δημιουργία αγορών ευελιξίας προτείνεται μόνο στην περίπτωση που τα παραπάνω μέτρα δεν αποδώσουν. Αναφέρει ακόμα ότι πρέπει να αποφευχθούν μέτρα το οποία προάγουν συγκεκριμένες τεχνολογίες μέσω επιδοτήσεων και ότι οποιαδήποτε μέτρα ληφθούν που αφορούν είτε στην παραγωγή είτε στο φορτίο πρέπει να είναι στο πλαίσιο οργανωμένων ανταγωνιστικών αγορών οι οποίες θα παρέχουν αποτελεσματικά κίνητρα για επενδύσεις σε ευέλικτη ισχύ.
Στο πλαίσιο αυτό ο μόνος Μηχανισμός Αποζημίωσης Ευελιξίας που έχει προταθεί να ισχύσει στην Ελλάδα, μόνο για το πρώτο δεκάμηνο του 2016, είναι αυτός που προτάθηκε από τη ΡΑΕ στη Δημόσια Διαβούλευση του 2014 και τελεί υπό την έγκριση της ΕΕ. Από το 2017 είναι πιθανόν να τεθεί σε ισχύ ο μόνιμος ΜΔΕΙ, όπως αναφέρθηκε νωρίτερα.  
2. Νέος Μηχανισμός Ανάκτησης Μεταβλητού Κόστους

Η εισαγωγή του Μηχανισμού Ανάκτησης Μεταβλητού Κόστους έγινε τον Μάιο του 2008 με προσαύξηση 5% επί του μεταβλητού κόστους, που αυξήθηκε σε 10% το 2010. Τον Ιούλιο του 2013 η ΡΑΕ με σχετική απόφασή της κατάργησε το ποσοστό προσαύξησης 10% επί του μεταβλητού κόστους, ενώ τον Ιανουάριο του 2014 καταργήθηκε και ο κανόνας που επέτρεπε στις μονάδες παραγωγής να κάνουν προσφορές έγχυσης κάτω από το μεταβλητό τους κόστος για το 30% της ισχύος τους. Τέλος, τον Ιούνιο του 2014 καταργήθηκε ο ανωτέρω μηχανισμός και υιοθετήθηκε ξανά τροποποιημένος τον Νοέμβριο του 2015. Το μέγιστο μηνιαίο κόστος του παλαιού μηχανισμού ανήλθε σε 79,5 εκ. € τον Ιούνιο του 2013, ενώ το μέγιστο ετήσιο κόστος ανήλθε σε 558,5 εκ. € για το έτος 2013. Από τα παραπάνω είναι σαφές ότι στο παρελθόν οι παραγωγοί εκμεταλλεύτηκαν τον κανόνα του 30% για τις προσφορές έγχυσης και την προσαύξηση 10% στο μεταβλητό κόστος των μονάδων ώστε να εντάσσονται στο πρόγραμμα ΗΕΠ και στην πραγματική λειτουργία, χωρίς να λαμβάνεται υπόψη το πραγματικό κόστος που δημιουργούσαν στην αγορά με αποτέλεσμα αυτή να μην λειτουργεί με οικονομικό τρόπο.

Η ολοσχερής κατάργηση του ΜΑΜΚ οδήγησε σε εντελώς αντίθετα αποτελέσματα. Ορισμένες μονάδες παραγωγής, λόγω του υφιστάμενου μοντέλου υποχρεωτικής κοινοπραξίας (mandatory pool) στην αγορά ηλεκτρική ενέργειας της Ελλάδας, με ταυτόχρονη συμβελτιστοποίηση της ενέργειας και των επικουρικών υπηρεσιών υποχρεώθηκαν να λειτουργούν αρκετές φορές με ζημία. Για το λόγο αυτό η ΡΑΕ θέσπισε τον Νοέμβριο του 2015 ένα τροποποιημένο Μηχανισμό, με μεταβατικό χαρακτήρα, μέχρι να ολοκληρωθεί η μετάβαση στο Μοντέλο Στόχου, όπου η λειτουργία μιας ξεχωριστής αγοράς εξισορρόπησης θα άρει εν πολλοίς τις συγκεκριμένες στρεβλώσεις. Ο νέος μηχανισμός θα οδηγήσει σίγουρα σε μικρότερο κόστος για τον καταναλωτή σε σχέση με τον προηγούμενο ενώ οι Συμμετέχοντες αμφισβήτησαν κατά τη διάρκεια της δημόσιας διαβούλευσης την επάρκεια του μηχανισμού όσον αφορά στην αποζημίωση του συνόλου των παραγωγών που λειτουργούν χωρίς να καλύπτουν το μεταβλητό τους κόστος. Είναι γεγονός ότι ο νέος μεταβατικός μηχανισμός θα καλύψει μόνον εν μέρει το φαινόμενο της λειτουργίας κάποιων μονάδων παραγωγής χωρίς ανάκτηση του κόστους τους από την αγορά. Απαιτείται βέβαια σε κάθε περίπτωση η παρακολούθηση από τη ΡΑΕ της λειτουργίας του νέου μηχανισμού καθώς επίσης και των δηλώσεων των τεχνοοικονομικών στοιχείων των μονάδων παραγωγής ώστε να αρθούν τυχόν στρεβλώσεις από τη λειτουργία του.
Η δημιουργία, σύμφωνα με το Μοντέλο Στόχο, ενός καθαρά οικονομικού ΗΕΠ αλλά και της ενδο-ημερήσιας αγοράς, της αγοράς επικουρικών υπηρεσιών και της αγοράς εξισορρόπησης αναμένεται να δώσει στους παραγωγούς τα απαραίτητα «εργαλεία» ώστε να προβούν στη βέλτιστη διαχείριση των μονάδων τους και να ανακτούν το μεταβλητό τους κόστος.
3. Συγκρότηση νέου πλαισίου στήριξης των Ανανεώσιμων Πηγών Ενέργειας (ΑΠΕ)

Στον υπό κατάρτιση Κώδικα Εξισορρόπησης Ενέργειας (Network Code for Balancing Energy) του ENTSO-E προβλέπεται στους γενικούς στόχους του Κώδικα η διευκόλυνση της συμμετοχής των ΑΠΕ στις αγορές. Ακόμα στον ορισμό των Παρόχων Ενέργειας Εξισορρόπησης (Balancing Service Providers) έχουν περιληφθεί και οι μονάδες ΑΠΕ, ενώ υπάρχει απαίτηση τα προϊόντα εξισορρόπησης ενέργειας (Standard Products for Balancing Energy) που θα σχεδιαστούν να διευκολύνουν την συμμετοχή των μονάδων ΑΠΕ.

Ο τρόπος ένταξης αλλά και οι επιπτώσεις λόγω της ένταξης των μονάδων ΑΠΕ στις αγορές ηλεκτρικής ενέργειας είναι ένα θέμα επί του οποίου έχουν γίνει αρκετές μελέτες και συνεχίζει να απασχολεί τόσο την επιστημονική κοινότητα αλλά και τους Ρυθμιστές και τους Διαχειριστές. Μάλιστα τον Απρίλιο του 2014 εγκαινιάστηκε το πρόγραμμα MARKET4RES το οποίο χρηματοδοτείται από την ΕΕ (Intelligent Energy Europe Programme), στο οποίο συμμετέχουν τόσο κορυφαία ερευνητικά ιδρύματα από την Ευρώπη αλλά και Διαχειριστές και εταιρείες που σχετίζονται με τις ΑΠΕ. Το παραπάνω πρόγραμμα προβλέπεται να ολοκληρώσει τις εργασίες του τον Σεπτέμβριο του 2016 και έχει σκοπό να διεξάγει δημόσιο και διαφανή διάλογο αναφορικά με την συμμετοχή των ΑΠΕ στο Μοντέλο Στόχο, να κάνει προτάσεις όσον αφορά το νομικό και ρυθμιστικό πλαίσιο, αλλά και να προδιαγράψει ένα λεπτομερές σχέδιο μετάβασης στο νέο πλαίσιο λειτουργίας των ΑΠΕ.

Στην μελέτη του Συμβούλου που συνεβλήθη με τη ΡΑΕ, τον ΑΔΜΗΕ και τον ΛΑΓΗΕ με τίτλο «Βασικές Αρχές Σχεδιασμού και Χρονοδιάγραμμα Ενεργειών για την Προσαρμογή της Εγχώριας Αγοράς Ηλεκτρισμού στις Απαιτήσεις του Ευρωπαϊκού Μοντέλου Στόχου (EU Target Model)» για την αναδιοργάνωση της αγοράς ηλεκτρισμού στην Ελλάδα, η οποία τέθηκε σε δημόσια διαβούλευση από τη ΡΑΕ στις 30/9/2014 προβλέπεται μετά από ένα ικανό χρονικό διάστημα, απαραίτητου για την προετοιμασία των παραγωγών από ΑΠΕ, η συμμετοχή των ΑΠΕ με ισχύ μεγαλύτερη των 10MW στην αγορά.

Οι εν λόγω παραγωγοί των ΑΠΕ θα πρέπει να είναι έτοιμοι να αναλάβουν τα ακόλουθα:
· Πρόβλεψη παραγωγής

· Συμμετοχή στην Forward και την OTC (Over the Counter) αγορά.

· Υποβολή προσφορών στην προημερήσια αγορά

· Συμμετοχή στην ενδοημερήσια αγορά με στόχο ελαχιστοποίησης των αποκλίσεων τους

· Πιθανή συμμετοχή στην αγορά εξισορρόπησης.

Διακοψιμότητα
Με το Ν.4203/2013 τροποποιήθηκε ο Ν.4001/2011 και προστέθηκαν διατάξεις σχετικά με την Υπηρεσία Διακοπτόμενου Φορτίου, το Μεταβατικό Τέλος Ασφάλειας Εφοδιασμού και τον Ειδικό Λογαριασμό Αποθεματικού Ασφάλειας Εφοδιασμού. Βάσει του παραπάνω νόμου κατά τον υπολογισμό του Μεταβατικού Τέλους Ασφάλειας Εφοδιασμού λαμβάνεται υπόψη η επίδραση κάθε κατηγορίας Μονάδων Παραγωγής στην ασφάλεια εφοδιασμού. Ομοίως, στην έγκριση του μέτρου από την ΕΕ στις 16/10/2014 αναφέρονται δύο σενάρια που καταδεικνύουν την ανάγκη για την Υπηρεσία Διακοπτόμενου Φορτίου, και τα οποία βασίζονται στην μη διαθεσιμότητα συμβατικών μονάδων παραγωγής και στην στοχαστική συνεισφορά των μονάδων ΑΠΕ στην κάλυψη του φορτίου. Θεωρώντας λοιπόν ότι οι ανάγκες που θα καλυφθούν από την Υπηρεσία Διακοπτόμενου Φορτίου δημιουργούνται από την ‘συμπεριφορά’ των μονάδων παραγωγής, έχει αιτιολογηθεί από τις Ελληνικές αρχές η χρηματοδότηση του μέτρου από τις μονάδες παραγωγής.

Το συγκεκριμένο μέτρο έχει περιορισμένο χρόνο ζωής καθώς, σύμφωνα με την απόφαση της ΕΕ, λήγει τον Οκτώβριο του 2017, ενώ στο μέλλον η Υπηρεσία Διακοπτόμενου Φορτίου δεν θα είναι απαραίτητη με αυτή τη μορφή καθώς η συνεισφορά του φορτίου θα ενσωματωθεί στην αγορά εξισορρόπησης ενέργειας που θα δημιουργηθεί στο πλαίσιο του Μοντέλου Στόχου, αλλά και στον σχεδιαζόμενο Μηχανισμό Διασφάλισης Επαρκούς Ισχύος.

